Jan Ø. Jørgensen mente, hans modstander i semifinalen havde held med at påvirke dommeren til at dømme fejl på danskeren.

Jan Ø. Jørgensen var kun én bold fra at være tilbage i semifinalen mod Tian Houwei. Men da han kunne serve andet sæt hjem ved stillingen 20-14 i hans favør, blev der dømt servefejl på ham. I duellen inden havde Tian Houwei været oppe ved dommeren og bede om, at der blev holdt øje med danskerens serv Derfor bad Jan Ø. Jørgensen nu om at snakke med dommeren. - Jeg bryder mig ikke om, at han brokker sig, og der så bliver dømt servefejl. Det er virkelig ikke rart, sagde han til dommeren. - Min serv er den samme, som den har været i hele sættet. Nu brokker han sig, og så bliver der dømt. Det kan jeg ikke lide. Jan Ø. Jørgensen fik efterfølgende opbakning af TV 2 SPORTs badmintonekspert, Jim Laugesen. - Det vil jeg give Jan ret i. Én ting er bare at dømme servefejlen, men når Tian Houwei lige har været oppe og sige: ’kan du ikke dømme hans serv?’, så dømmer hun den lige efter. - Det er dybt frustrerende, når man spiller derinde. Så føler man, at modstanderen har kaldt den. Kendelsen påvirkede Jan Ø. Jørgensen, som tabte de efterfølgende fire bolde. Først på¨den sjette matchbold lykkedes det ham at få slået bolden ned. Han endte dog med at tabe kampen efter et tredje sæt, der endte 21-13 til Houwei.